Dagens svenskevits fra Friends Arena: Hørt om de 22.000 svenskene som skulle farge stadion gul og blå?

(Sverige - Liechtenstein 2-0) Det var en gang over 22.000 svensker som skulle lage folkefest på hjemmebane. Det ble for vanskelig for nesten alle sammen.

Øyvind Knoph Askeland

12. oktober 2014

Artikkelen er over fem år gammel

Det svenske fotballandslaget vant 2-0 over Liechtenstein, uten å imponere, hjemme i Friends Arena utenfor Stockholm. For å skape stemning i begynnelsen av kampen hadde arrangørene lagt ut gule og blå ark på setene til publikum.



Meningen var at disse skulle holdes opp samtidig og skape et gult og blått, naturligvis, svenskehav da lagene marsjerte inn på gresset.

Det gikk ikke helt som arrangørene hadde håpet på...

For det første hadde ikke mange av tilskuerne satt seg da lagene marsjerte inn, for det andre forsto ikke folk flest hva som var meningen med arkene.

Sponset markering



Aftonbladets Patrik Sjögren skriver at Det svenske fotballforbundet (SvFF) i samarbeid med en sponsor hadde fått laget det som skulle bli en heftig supporter-markering.



De 22.528 oppmøtte fikk så beskjed om at de måtte holde de fargede arkene over hodet like før kampstart, noe de fleste altså ikke gjorde.

Artikkelen fortsetter under bildet.

SITTEUNDERLAG? Deler av de svenske tilskuerne visste hva som var meningen med arkene. Her er flere gode eksempler. Foto:Skjermdump,Max

Fikk hjelp

På banen trengte også svenskene flaks for å slå verdens 172. beste fotball-lag. Med en skadet Zlatan Ibrahimovic på benken, var det Erkan Zengin og Jimmy Durmaz som sto bak scoringene.

Førstnevnte fikk hjelp av en fot da ballen gikk i en bue over Liechtensteins keeper Cengiz Bicer.



Bicer hjalp på sin side godt til da Jimmy Durmaz fastsatte sluttresultatet til 2-0 like etter pause. Keeperen bommet på et tilbakespill og den svenske spissen satte ballen i mål.



Publisert: 12.10.14 kl. 23:58

Les også